Nyuma yo gutsindwa na APR FC ikanabatwara igikombe, abakinnyi ba Rayon Sports bivumbuye banga kwakira sheki y'igihembo cy'umwanya wa gatatu begukanye mu irushanwa ry'intwari.
Miliyoni z'abakunzi ba Rayon Sports bararanye agahinda mu ijoro ryo kuri uyu wa Gatanu, kubera igitego cyo ku munota wa 29 Nshuti Dominique Savio yabatsinze.
Cyari icumu mu rubavu kuko cyashyize akadomo ku cyizere abafana ba Rayon Sports, bari bafite cyo kwegukana igikombe cy'Intwari bari bamaze icyumweru bahanganira.
Si abafana gusa batahanye agahinda kuko ubwo umusifuzi Uwikunda Samuel, yarangizaga umukino abakinnyi ba Rayon Sports n'umutoza wabo bahise bajya mu rwambariro bihuta ntibanavugisha itangazamakuru.
Mu muhango wo guhemba abitwaye neza muri iri rushanwa ryateguwe n'Urwego rw'Igihugu rushinzwe Intwari z'Igihugu,. Imidari n'Impeta by'Ishimwe, abatoza na kapiteni ba APR FC, AS Kigali na Etincelles FC, babonetse bashyikirizwa sheki zabo ariko uwari umuyobozi wa gahunda yahamagaye Rayon Sports inshuro enye arayibura.
Byari biteganyijwe ko kapiteni Manzi Thierry n'umutoza we Roberto Oliveira Goncalves do Carmo bita Robertinho baseruka bagashyikirizwa sheki ya miliyoni n'igice bari bagenewe kuko basoreje ku mwanya wa gatatu muri iri rushanwa ariko babuze biba ngombwa ko iyi sheki ishyikirizwa umuyobozi wungirije wa Rayon Sports Muhirwa Frédéric.
Amakuru agera ku kinyamakuru IGIHE ari nacyo dukesha iyi nkuru yemeza ko abakinnyi b'iyi kipe bahise bahabwa ikiruhuko cy'icyumweru badakora imyitozo ngo bashobore kwakira ibyababayeho kuri uyu munsi abanyarwanda bibukaho Intwari z'u Rwanda.
Bazongera gutangira imyitozo kuwa Kane tariki 7 Gashyantare 2019, aho bazaba bitegura gutangira imikino yo kwishyura ya shampiyona bazafungura bakira Etincelles FC tariki 19 Gashyantare 2019 kuri stade ya Kigali.
IREBERE VIDEO NHYA YA NSHUTI IAN YISE URI IMANA-Ntiwibagirwe GUKORA SUBSCRIBE: